Publication: Magyar Közlöny
Issue: MK-2011-27 (Year: 2011, Number: 27)
Era: contemporary
Section: 2. melléklet a 4/2011. (III. 16.) PSZÁF rendelethez
Paragraph Index: 66

2. Az adatszolgáltatás formai követelményei A pénzforgalmi intézmény, a fióktelep és a PEKMI a R. 1. mellékletének Összefoglaló táblájában felsorolt napi előkészített, napi, negyedéves, éves auditált, éves és eseti jelentési kötelezettségének ugyanazon jelzéssel ellátott táblák kitöltésével tesz eleget. Ez alól kivétel az Ügyfélpénz kezelése című tábla, amelyet kódja a pénzforgalmi intézmény és fióktelep esetében 83NA, míg a PEKMI esetében 83PNA. A Felügyeleti jelentések formáját, szerkezetét megváltoztatni nem lehet. A táblák szöveges mezőibe történő adatbevitelkor vessző karakter nem használható. Az adatszolgáltatást elektronikus úton, a Felügyelet Kihelyezett Adatküldő Program (KAP) rendszerén keresztül elektronikus formában, minősített vagy fokozott biztonságú elektronikus aláírással ellátva kell teljesíteni. Az adatszolgáltató a feltöltött küldeményről beérkezési időpontját, a küldeményazonosító számát tartalmazó, automatikus „érkeztetett” üzenetet kap. A KAP rendszer a feltöltött küldemény jogosultsági, tartalmi és technikai ellenőrzésének eredménye függvényében a beküldéstől számított 24 órán belül automatikus üzenetet küld az adatszolgáltatónak. Hibás adatszolgáltatás esetén „visszautasított”, az adatszolgáltatás sikeres teljesítése esetén a küldeményazonosító számot is tartalmazó „feldolgozott” üzenetet kap az adatszolgáltató. Az adatszolgáltatást a Felügyelet akkor tekinti határidőre teljesítettnek, ha az intézmény elektronikus úton megküldött felügyeleti jelentése az adatbefogadó rendszerben „feldolgozott” státuszt kapott, amelyről a Felügyelet elektronikus üzenetet küld. A nemleges adattartalmú táblát is meg kell küldeni a Felügyelet részére oly módon, hogy ezen táblák első sorát fel kell tölteni „0” (nulla) értékkel. Ha a Felügyelet megállapítja, hogy az intézmény adatszolgáltatása javításra szorul (pl. téves adatközlés), a javított táblázatot minden esetben a formai követelményeknek megfelelően – a Felügyelettől érkezett javításra vonatkozó, írásos felhívás kézhezvételét követő – 2 munkanapon belül a Felügyelet részére meg kell küldeni. Abban az esetben, ha az intézmény önellenőrzési vagy belső ellenőrzési stb. tevékenysége folytán derül ki, hogy a számviteli politikában meghatározott jelentős mértékű eltérés mutatkozik, és a nyilvántartása alapján szolgáltatott adatok korrekcióra szorulnak, akkor a módosítást visszamenőleg attól az időszaktól kezdve kell végrehajtani, amelyben az adat módosításra szorul. A hibafeltárásra vonatkozó jegyzőkönyvet, dokumentumot postai úton a Felügyelet részére meg kell küldeni. A módosított táblákban a javítás miatt módosuló minden sort (beleértve az összegző sorokat is) a módosított adat (Mód.) oszlopban „M”-mel kell megjelölni és a teljes jelentést (a nem módosított és nemleges táblákat is) meg kell küldeni. Amennyiben a változás a törzsadat táblát érinti, elegendő csak a módosított adatokat tartalmazó tábla megküldése. A jelentésekben az adatokat ezer forintban és egész számra kerekítve kell szerepeltetni. A súlyozott, illetve a szorzott értékek kiszámításánál – a kerekítés általános szabálya szerint – a kapott értékeket 0,5-től felfelé (0,49-től lefelé) kell kerekíteni. A felügyeleti jelentéssel egyidejűleg az elektronikus úton, „pdf” formátumban kötelezően beküldendő file-okat az alábbi általános formai előírások figyelembe vételével kérjük beküldeni: – a file név nem tartalmazhat szóközt, a megnevezésben az elválasztás egy aláhúzás karakterrel történik, – a mellékelt file név felépítése: törzsszám_vonatkozás vége_melléklet típusa.pdf A törzsszám az adatszolgáltató adószámának első nyolc karaktere. A vonatkozás vége a vonatkozó beszámolási időszak záró napja, azaz a mérleg fordulónapja: „20101231”. A melléklet típusa a R. vonatkozó előírása alapján a Felügyelet felé elektronikusan megküldendő alábbi dokumentumok rövid megnevezését tartalmazza az alábbiak szerint: Megnevezés Rövid név Rendszeres negyedéves beszámoló szovjel Éves beszámoló – mérleg merleg Éves beszámoló – eredménykimutatás erkim Éves beszámoló – cash-flow cashflow Éves beszámoló – kiegészítő melléklet kiegmell Könyvvizsgálói záradék vagy jelentés konyvzar Közgyűlési határozat vagy jegyzőkönyv kozgyhat Adózott eredmény felhasználására vonatkozó határozat erfeloszt Üzleti jelentés uzljel A fentiekben foglaltak szerint például az éves beszámoló mellékletét képező kiegészítő melléklet azonosítója xxxxxxxx_20101231_kiegmell.

Source: https://magyarkozlony.hu/hivatalos-lapok/e033a107f01f229b24b61639b1504b9baadbbdfe/dokumentumok/55df133e548a31928afa2e5e78be8d533e61efd3/letoltes